Għall-ewwel darba fl-istorja, t-Teatru Astra u t-Teatru Aurora f’Għawdex se jikkollaboraw biex flimkien jorganizzaw kunċert wieħed. Il-kunċert DJAMANTI MUŻIKALI se jfakkar avvenimenti li sawru l-istorja ta’ Malta, l-Indipendenza u r-Repubblika. Din hi l-ewwel darba li dawn iż-żewġ kisbiet importanti se jiġu mfakkra flimkien minn żewġ soċjetajiet mużikali li għandhom storja ta’ rivalità bejniethom. Il-produttur tal-kunċert, David Borg spjega li l-isem huwa fergħa mill-aktar kanzunetta popolari li qatt inkitbet għal Għawdex, ‘Inti Djamant. Huwa qal li wara s-suċċess kbir li għamel il-kunċert f’Malta ’50 Years of Maltese Music’ , kien xieraq li dan jiġi estiż f’Għawdex u jitwessa fuq firxa iktar wiesgħa. Id-dħul għall-kunċert f’żewġ partijiet se jkun mingħajr ħlas. L-ewwel parti se ssir fid-29 ta’ Novembru fit-teatru Astra u fis-6 ta’ Diċembru fit-teatru Aurora. Dan il-kunċert hu organizzat mill-Fondazzjoni Ċelebrazzjonijiet Nazzjonali flimkien mal-Ministru għal Għawdex, Anton Refalo. Il-Ministru għal Għawdex qal li l-għaqda bejn l-Għawdxin hi strumentali biex Għawdex jimxi ‘l quddiem, għax fejn hemm l-għaqda, hemm is-saħħa.